﻿ METODA DESCHISĂ DE COORDONARE (MDC) ÎN DOMENIUL PROTECŢIEI ŞI INCLUZIUNII  SOCIALE. DIMENSIUNEA PARTICIPATIVĂ A MDC MIHAELA LAMBRU etoda deschisă de coordonare este considerată astăzi o nouă tendinţă de guvernare, promiţând mai multă eficienţă şi M coerenţă în politicile de guvernare europene. Articolul de faţă are intenţia de a prezenta principalele caracteristici ale instrumentelor MCD, evoluţia sa de-a lungul ultimei decade şi implicaţiile sale pentru noii membri UE, ca România. MCD ca instrument de politici are o structură duală: pe de o parte, este un instrument ce generează producerea de cunoaştere generală, iar pe de altă parte este un proces ce vizează să sprijine participarea, să încurajeze autorităţile publice spre a-şi deschide politicile către actorii politicilor sociale cu care interacţionează. Acest articol examinează condiţiile în care MCD este implementată în România, ca nou stat UE şi condiţiile care pot ajuta ţara noastră să beneficieze de pe urma cadrului de politici generat de MCD. Cuvinte-cheie: guvernare, politici sociale/mediu social, incluziune socială, participare. Metoda deschisă de coordonare (MDC) reprezintă un instrument relativ nou de coordonare de politici publice la nivelul Uniunii Europene, incluzând în aria sa de competenţă un evantai destul de larg de politici din domeniul social, de la angajare, la protecţie socială şi incluziune socială, pensii, sănătate. În ultimii ani asistăm la utilizarea MDC tot mai mult şi în anumite zone ale politicilor de mediu, învăţământ şi cercetare. MDC este un instrument de coordonare complex şi flexibil, care aduce cu sine o serie de promisiuni interesante şi în zona subsidiarităţii şi a bunei guvernări în Uniunea Europeană (Mărginean, 2003). Articolul de faţă îşi propune să analizeze modul de operare al MDC în aria politicilor din domeniul protecţiei sociale şi incluziunii sociale, punând accentul pe problematica dimensiunii participative a MDC. În cadrul articolului ne-am propus să prezentăm instrumentul şi procesul MDC, să vedem cum a fost înţeles şi aplicat acesta în statele membre, inclusiv România, să analizăm specific aspectele legate de buna guvernare şi consultarea/ participarea actorilor sociali la realizarea strategiilor din domeniu. Adresa de contact a autorului: Mihaela Lambru, Facultatea de Sociologie şi Asistenţă Socială, Bd. Schitu Măgureanu nr. 9, sector 5, Bucureşti, email: lambruadf@b.astral.ro. CALITATEA VIEŢII, XXI, nr. 1–2, 2010, p. 161–178 162 MIHAELA LAMBRU 2 Pentru realizarea articolului am utilizat analiza de date secundare: analiza documentelor legislative europene şi din România, strategii de profil, comunicări ale instituţiilor europene (Comisia Europeană, Consiliul European, Parlamentul European), informaţii distribuite electronic de partenerii sociali, platforme şi reţele europene din domeniul social. În cadrul Summit-ului de la Lisabona din 2000 s-a convenit asupra faptului că Uniunea Europeană trebuie să-şi modernizeze şi întărească eforturile legate de realizarea modelului social european. Statele membre şi Comisia Europeană au decis să ia măsuri care să conducă la eradicarea sărăciei în UE, până în 2010. Consiliul European de la Lisabona a convenit asupra stabilirii metodei deschise de coordonare (MDC), utilizată cu succes în domeniul politicilor privind angajarea, ca mecanism de coordonare pentru ţările membre în domeniul politicilor de combatere a excluderii sociale. Problematica „bunei guvernări” este esenţială pentru implementarea cu succes a MDC şi pentru legitimarea utilizării MDC în statele membre. Obiectivele MDC pentru domeniul protecţiei sociale şi incluziunii sociale adoptate la Consiliul European din martie 2006 şi reconfirmate în 2008 subliniază clar importanţa promovării bunei guvernări, transparenţei şi implicării factorilor interesaţi în elaborarea, implementarea şi monitorizarea politicilor. Mai mult, unul dintre obiectivele specifice legate de incluziunea socială precizează faptul că politicile în domeniu trebuie să fie bine coordonate şi să implice toţi acorii relevanţi, de la actori guvernamentali la ONG, incluzând persoanele aflate în stare de sărăcie. Metoda deschisă de coordonare (MDC) reprezintă un proces prin care statele membre UE cad de acord să-şi coordoneze politicile printr-un proces de învăţare mutuală şi schimb structurat de informaţii. MDC este aplicată în ariile sectoriale de politică publică în care UE are competenţe limitate, conform prevederilor tratatelor UE, dar în care statele membre consideră că pot aduce valoare adăugată prin cooperare şi coordonare la nivel european. MDC este un instrument care ajută statele membre în eforturile de reformă, respectându-le competenţele legale. Adesea găsim referire la MDC ca la o a treia formă de guvernare UE, alături de politicile comune ale UE şi mecanismele de coordonare interguvernamentală. MDC este privită ca un nou mod de guvernare în UE, alături de modelul tradiţional de guvernare reprezentat de metoda comunitară. În cadrul Metodei comunitare, Comisia Europeană are un rol important în realizarea de propuneri legislative şi de politică publică, care apoi sunt discutate şi adoptate de către Consiliul de Miniştri şi Parlamentul European. Odată adoptate, atribuţiile legate de implementarea deciziilor revine Comisiei Europene. Execuţia politicilor este în mâna Comisiei şi guvernelor naţionale, iar de respectarea legislaţiei se ocupă Curtea Europeană de Justiţie. Comparativ cu caracterul puternic normativ şi autoritar al metodei comunitare, MDC apare ca fiind un instrument mult mai flexibil, un mod de guvernare care nu este bazat pe legislaţie şi care asumă implicarea în elaborarea, implementarea şi evaluarea politicilor a unui evantai larg de actori, incluzând actori privaţi din sfera societăţii civile. 3 METODA DESCHISĂ DE COORDONARE (MDC) 163 În cadrul MDC, statele membre cad de acord asupra unor obiective comune, utilizează indicatori comuni, pregătesc rapoarte naţionale strategice care stabilesc linii strategice de politică publică care vizează atingerea unor obiective comune, evaluează aceste strategii împreună cu Comisia Europeană prin intermediul unor rapoarte de monitorizare comune (Joint Report). De la lansare, din 2000 până astăzi, mecanismul MDC a evoluat permanent, integrând treptat noi zone de politică publică, modernizându-şi principiile şi metodologia de aplicare. În 2006, statele membre, pornind de la experienţa avută în domeniul incluziunii sociale şi pensiilor, au decis să extindă utilizare MDC şi la politicile de sănătate. Consolidarea MDC în domeniul protecţiei sociale şi incluziunii sociale (OMC SPSI) îşi propunea să crească eficacitatea acţiunilor statelor membre spre realizarea obiectivelor comune în domeniu, să sprijine crearea şi diversificarea locurilor de muncă, să promoveze o mai mare coeziune socială şi egalitate de şanse pentru toţi cetăţenii UE, să îmbunătăţească dimensiunea participativă a politicilor publice, prin implicarea mai bună a actorilor societăţii civile în procesul de decizie. Tabelul nr. 1 Etape în evoluţia MDC 2001–2003 Realizarea primelor Planuri naţionale de acţiune în domeniul incluziunii sociale (PNAInc). Cele 15 State Membre ale UE sunt rugate să pregătească primele Planuri Naţionale de Acţiune în domeniul Incluziunii Sociale în care să prezinte provocările cu care se confruntă în domeniul luptei împotriva sărăciei şi excluziunii sociale şi să-şi prezinte strategiile de acţiune, obiectivele şi ţintele pentru perioada 2001–2003. 2003–2005 Realizarea celei de-al doilea ciclu de Planuri naţionale de acţiune în domeniul incluziunii sociale (PNAInc) de către cele 15 state membre. 2004 Cele 10 noi state membre îşi lansează PNAInc pentru perioada 2004–2006. 2006–2008 Realizarea primelor planuri naţionale de acţiuni în domeniul protecţiei sociale şi incluziunii sociale. Ca urmare a deciziei de modernizare a MDC în domeniul protecţiei sociale şi incluziunii sociale, statelor membre li s-a cerut să pregătească planuri naţionale în cele trei arii de politici: în domeniul incluziunii sociale, pensiilor şi politicilor de sănătate şi îngrijiri pe termen lung şi să le prezinte comisiei sub forma rapoartelor naţionale cu privire la strategiile pentru protecţia socială şi incluziune socială. 2008–2010 Realizarea celui de-al doilea ciclu de Planuri naţionale de acţiune în domeniul protecţiei sociale şi incluziunii sociale. Pentru acest ciclu de MDC PSIS, obiectivele agreate în 2006 rămân neschimbate, dar pentru prima dată ele sunt aliniate cu strategia în domeniul creşterii economice şi angajării. Statele membre (aici incluzând şi cele două noi state membre, România şi Bulgaria) au fost rugate să pregătească Rapoarte naţionale strategice pentru perioada 2008–2010 în domeniu, pentru care vor prezenta şi rapoartele de monitorizare aferente în domeniile agreate pentru MDC – incluziune socială, pensii şi sănătate şi îngrijiri pe termen lung. Aşa cum observăm din tabelul de mai sus, domeniile vizate de acest proces de consolidare a MDC în domeniul protecţiei sociale şi incluziunii sociale sunt: 164 MIHAELA LAMBRU 4 eradicarea sărăciei şi excluderii sociale; pensii adecvate şi sustenabile, servicii de sănătate accesibile, de bună calitate şi politici sustenabile în domeniu. Statele membre agreează asupra unor obiective şi ţinte comune pe care îşi propun să le realizeze în diverse arii sectoriale de politici. Odată pe an, statele membre trebuie să prezinte Comisiei un raport cu privire la modul în care s-a progresat spre realizarea obiectivelor propuse şi să prezinte priorităţile pentru perioada următoare. Odată la trei ani, statele membre trebuie să prezinte comisiei rapoarte mai substanţiale pe toate domeniile vizate de MDC. Anual, comisia europeană analizează informaţiile primite de la statele membre şi produce un raport consolidat de evaluare a progreselor, integrând evoluţiile din statele membre. Acest raport intitulat Joint Report on Social Protection and Inclusion este redactat de către Comisia Europeană şi Consiliul European. Figura 1 Ciclul MDC Sursa: adatat după Kohl şi Vahlpahl (2004). Consiliul European de la Lisabona (2000) a stabilit caracteristicile procedurii specifice MDC. Implementarea scopului strategic MDC va fi facilitat prin aplicarea noii metode de coordonare care va genera bune practici comune şi mai mare convergenţă către atingere unor scopuri comune ale Uniunii Europene. MDC îşi propune să ajute statele membre să progreseze permanent către atingerea obiectivelor comune, prin: • stabilirea unor ghiduri de bună practică, linii directoare, combinate cu calendare specifice de realizare a scopurilor pe termen scurt, mediu şi lung; 5 METODA DESCHISĂ DE COORDONARE (MDC) 165 • stabilirea, în situaţii specifice, de seturi de indicatori calitativi şi cantitativi faţă de care ţările membre să-şi definească progresele şi să-şi poată compara realizările; • stabilirea unor ţinte comune de atins pentru ţările membre, prin asumarea la nivel naţional a liniilor directoare stabilite la nivel european, ţinând seama de particularităţile naţionale; • monitorizare şi evaluare periodică, evaluări comparative comune (peer review), astfel încât ţările membre să poată utiliza un sistem de învăţare permanentă, pornind de la experienţe comun împărtăşite. MDC – ÎN DOMENIUL PROTECŢIEI SOCIALE ŞI INCLUZIUNII SOCIALE La iniţiativa Comisiei, în 2000, strategia adresând problematica excluderii sociale a fost adoptată de către Consiliul European de la Lisabona (2000). Astfel, domeniul politicilor vizând combaterea excluderii sociale a fost integrat abordării strategiei Lisabona, într-un pachet coerent grupând politici în domeniul social, angajării şi politicilor economice, toate acestea având un grad de interdependenţă ridicat. Pornind de la această interdependenţă, strategia în domeniul incluziunii sociale este legată de domeniul politicilor economice şi de caracteristicile Pieţii Comune. Elementul cel mai evident de interdependenţă este dat de faptul că integrarea persoanelor defavorizate şi cu risc de excludere socială trebuie să se realizeze în piaţa muncii, iar criteriul de angajabilitate (ca mijloc de a evita excluderea socială) este foarte important în măsurarea succesului politicilor de incluziune socială. Scopurile strategiei aprobate de Consiliul European de la Nisa (decembrie 2000) vizează: • Facilitarea participării pe piaţa muncii şi accesul egal la resurse, drepturi, bunuri şi servicii; • Prevenirea riscului de excludere socială; • Sprijin pentru persoanele vulnerabile; • Mobilizarea instituţiilor responsabile (Consiliu 200b:5). Aceste obiective au fost acceptate de către Consiliul pentru probleme sociale care a premers lucrările Consiliului European. Statele membre au agreat să realizeze planurile naţionale de acţiune şi promovare a incluziunii sociale (PNAInc) acoperind o perioadă de doi ani, începând cu iunie 2001. Aceste documente au fost apoi analizate de către Comisie cu ajutorul unor experţi externi şi s-a realizat un raport comun, stabilindu-se opt domenii de acţiune principale pentru ţările membre: – dezvoltarea unei pieţe a muncii inclusive şi promovarea angajării ca un drept şi o oportunitate pentru toţi; – garantarea unui venit adecvat şi a resurselor necesare pentru o viaţă demnă; 166 MIHAELA LAMBRU 6 – eliminarea dezavantajelor în educaţie; – ocrotirea solidarităţii familiale şi protecţia drepturilor copilului; – asigurarea unor condiţii bune de locuit pentru toţi; – garantarea accesului egal la servicii (sănătate, transport, asistenţă medicală, cultură, timp liber, servicii legale); – îmbunătăţirea calităţii serviciilor oferite către populaţie; – regenerarea zonelor de deprivare multiplă, în sensul elaborării strategiilor de soluţionarea a problemelor din aceste zone (din rural şi urban), în vederea reintegrării acestora în circuitul economic şi social. Planurile naţionale de acţiune şi promovare a incluziunii sociale, pornind de la aceste obiective comune, au o bază clară de coordonare, răspunzând prin acţiunile lor unor probleme de politică publică comun identificate, prin respectarea priorităţilor şi condiţionalităţilor specifice fiecărei ţări. Comisia pentru politică socială a selectat indicatori prin care să se monitorizeze progresele în direcţia atingerii obiectivelor stabilite prin strategie. Sub preşedinţia belgiană, în septembrie 2001, a fost organizată o conferinţă cu privire la indicatorii pentru incluziune socială cu titlul „Indicators for Social Inclusion: Making Common European Union Objectives Work”, în cadrul căreia s-a căzut de acord asupra selectării de indicatori specifici. A fost propus un sistem de monitorizare structurat pe trei niveluri: primar secundar şi terţiar. În timp ce primele două niveluri, primar şi secundar, conţineau indicatori comuni pentru toate ţările membre, indicatorii terţiari reprezintă indicatori utilizaţi de fiecare ţară, fiind construiţi ca să reflecte specificul naţional şi circumstanţele de politică internă, iar responsabilitatea construcţiei lor a revenit ţărilor membre. Aceşti indicatori iniţiali, numiţi şi indicatori Laeken după numele Consiliului European de la Laeken, din decembrie 2001, unde a fost adoptată decizia finală, au fost revizuiţi în 2006, cu ocazia lucrărilor Consiliului European. În cadrul acestui Consiliu European, au fost stabilite trei obiective-cadru pentru politica în domeniul protecţiei şi incluziunii sociale, integrând domeniile-cheie, respectiv incluziune socială, pensii, sănătate şi îngrijire pe termen lung. Cele trei obiective sunt: – Coeziunea socială, egalitatea între bărbaţi şi femei şi oportunităţi egale pentru toţi, printr-un sistem de protecţie socială şi politici de incluziune socială adecvate, accesibile, sustenabile financiar, adaptabile şi eficiente; – Corelarea măsurilor pentru implementarea obiectivelor Strategiei de la Lisabona cu cele pentru implementarea Strategiei de dezvoltare durabilă; – Asigurarea „bunei guvernări” bazate pe transparenţă şi implicarea tuturor factorilor interesaţi în elaborarea, implementarea şi monitorizarea politicilor. Metodologia MDC este folosită în diverse domenii, având o arie de aplicare extinsă în toate zonele de politică publică în care metoda comunitară nu intervine eficient. Pornind de la această diversitate de aplicaţii, o primă distincţie poate fi făcută între domeniile în care există codificări realizate prin intermediul tratatelor sau nu. Dacă aplicarea MDC este codificată în tratate, cum este cazul domeniului 7 METODA DESCHISĂ DE COORDONARE (MDC) 167 legat de creştere şi stabilitate economică sau politicile în domeniul angajării, putem vorbi despre un nivel mai înalt de instituţionalizare. În acest caz, MDC reprezintă un pas înainte către o integrare mai accentuată în aria respectivă de politică publică. În cazul în care nu există codificare în tratate, MDC reprezintă un progres în direcţia procesului de integrare, pornind de la identificarea unor preocupări şi obiective de politică publică comune, în arii sectoriale în care integrarea până la introducerea MDC părea nerealizabilă. Tabelul nr. 2 Instituţionalizarea MDC în diverse domenii de politică publică Incluziune Pactul de stabilitate/ Pensii Sănătate Angajare socială Creştere economică Codificat în tratate x x Foarte vag Obiective/ţinte x x x x Ghiduri de bună x practică Rapoarte naţionale x x x x (NAP) Rapoarte comune (Joint x x x Reports) Recomandări x x Sancţiuni x Programe de acţiune x Sursa: preluat şi adaptat după Skellaropoulos (2004: 68). În tabelul de mai sus observăm cum MDC poate fi diferenţiată în funcţie de diverse aspecte procedurale, cum ar fi: stabilirea de scopuri specifice de atins de către ţările membre, existenţa unor ghiduri metodologice care să reglementeze procesul, obligativitatea realizării de planuri naţionale de acţiune, dacă se realizează sau nu rapoarte comune şi aspecte normative legate de existenţa unor recomandări pentru ţările care nu reuşesc să se apropie, prin acţiunile lor specifice, de obiectivele propuse. Astfel, analizând informaţiile structurate în tabel, se poate vedea faptul că MDC a permis o penetrare a zonei de politici sociale şi securitate socială cu proceduri supranaţionale de cooperare şi coordonare de politică publică, deşi caracterul statutoriu al acestei penetrări rămâne încă foarte flexibil şi slab. Acest lucru se explică prin faptul că aceste tipuri de politici sunt slab reglementate sau nereglementate prin legislaţia europeană, fiind atributul politicilor naţionale. Mai mult, aceste politici sunt dificil de integrat şi coordonat prin legislaţie hard, deoarece sunt foarte dependente de evoluţiile şi caracteristicile socioeconomice specifice fiecărei ţări, de profilul de stat al bunăstării din fiecare ţară. MDC facilitează integrarea sau „europenizarea” politicilor sociale prin utilizarea unor instrumente de politică publică de tip regulativ, evitând sarcina imposibilă de a impune modele comune de redistribuţie (politici redistributive). 168 MIHAELA LAMBRU 8 Exemple foarte bune în acest sens sunt reglementările în domeniul siguranţei la locul de muncă sau dialogul social, dar şi politicile de completarea fondurilor programelor naţionale cu surse europene de tipul fondurilor structurale (vezi fondul social european), care nu schimbă natura şi orientarea politicilor naţionale în mod substanţial. Datorită contextului naţional şi ideilor specifice legate de profilul statului bunăstării, dar şi ideilor tradiţionale legate de justiţia socială, politicile de tipul incluziunii sociale, pensii, sănătate, angajare sunt greu de integrat. Aceste politici sunt foarte bine conturate şi puternic bugetate la nivel naţional, sunt dependente de o anume abordare filozofică şi practică asupra statului bunăstării, sunt cele care dau conturul structurii politicilor redistributive într-o anumită ţară. În aceste cazuri, MDC, procesul ei specific, oferă oportunităţi de coordonare foarte interesante, care respectă specificul naţional, ajută la realizarea de consens transnaţional şi evoluţia către scopuri şi obiective de politică socială comun acceptate la nivel european. DIMENSIUNEA PARTICIPATIVĂ A MDC MDC îşi propune să fie o metodă participativă, să aducă o nouă dimensiune problematicii guvernării, prin promovarea politicilor participative. Una dintre caracteristicile principale ale MDC o reprezintă implicarea factorilor interesaţi (stakeholderi) în procesul de decizie în politica publică, prin implicarea directă a cetăţenilor sau prin implicarea lor indirectă, mediată de structurile societăţii civile. Altfel spus, MDC este o metodă participativă, în care toţi actorii subsistemului de politică publică participă la diferite niveluri, într-o logică multinivel. În cadrul concluziilor Consiliului European de la Lisabona a fost menţionat faptul că „Uniunea, Statele Membre, nivelurile locale şi regionale, dar şi partenerii sociale şi societatea civilă, vor fi implicaţi activ, utilizând diverse forme de parteneriat” (Consiliul european, 2000:10). Parteneriatul reprezintă un instrument pentru modelul nou, reformat de guvernare, iar actorii societăţii civile, consultaţi, implicaţi în procesul de decizie, sunt cei care dau substanţă MDC. Cadrul MDC oferă actorilor sociali oportunitatea de a-şi face cunoscute priorităţile la nivel european. Din punct de vedere instituţional, Comisia Europeană joacă un rol important în diversele arii de politică publică în care aplicăm MDC, cu diferenţe specifice determinate de existenţa unor prevederi specifice în cadrul Tratatelor care să ceară utilizarea MDC (exemplu: în domeniul angajării). Comisia, datorită caracterului ei permanent, are rolul de a ţine priorităţile pe agendă, de a monitoriza procesul, de a aduna şi sintetiza informaţii, de a face presiuni pentru a instituţionaliza participarea. În domeniul social, MDC vine în continuarea unor alte metode de coordonare de politici exersate în cadrul UE, cu mai mult sau mai puţin succes. Putem aminti aici mecanisme de tip armonizare de politici, reglementare minimă sau legislaţie 9 METODA DESCHISĂ DE COORDONARE (MDC) 169 negociată. MDC oferă posibilitatea depăşirii limitelor armonizării legislative, permiţând actorilor sociali din UE să reflecteze împreună şi să găsească soluţii coordonate la o serie de aspecte problematice, în care evoluţia legislaţiei şi practicilor a fost destul de lentă (exemplu: politici în domeniul egalităţii de şanse). Prin construcţia sa, MDC are o serie de avantaje prin raportare la alte instrumente de coordonare şi armonizare de politică publică: MDC are avantajul major de a nu fi un instrument de politică publică care cere transfer de responsabilităţi legale de la nivelul naţional către cel european. MDC este un instrument care se bazează pe angajamente politice voluntare din partea statelor membre, pentru a-şi coordona politicile publice din ariile vizate de MDC, bazate pe consens cu privire la scopuri comune. MDC reprezintă un instrument de politică publică flexibil, care poate fi utilizat în mai multe arii de politici, el poate fi adaptat cu uşurinţă procedurilor administrative şi arhitecturii instituţionale şi administrative din fiecare ţară, dar şi particularităţilor din diversele arii de politică publică vizate. MDC poate fi un exemplu de politică regulativă eficientă, de succes. Scopurile generale sunt definite la nivel UE, dar guvernele se angajează se acţioneze pentru realizarea scopurilor agreate, elaborarea şi implementarea de planuri de acţiuni la nivel naţional. MDC poate să ducă la convergenţă de politici, fără a apela la impunerea unor noi măsuri fiscale la nivelul UE. În Cartea albă a guvernării europene (EU Commission: 2001), MDC este prezentată ca o „formă experimentală de guvernare”, un instrument de coordonare de politici publice. Discuţiile asupra reformei guvernării în UE au crescut mult în intensitate în ultima decadă, accentul fiind pus prioritar pe eforturile UE de a aduce mai multă participare în procesele de decizie, de a creşte calitatea proceselor consultative şi eficacitatea formulelor instituţionalizate de coordonare şi cooperare inter- şi intra guvernamentală. În acest context, MDC este privită ca un instrument care poate creşte transparenţa şi participarea democratică, cerând implicare unui evantai larg de actori în procesul de formulare, implementare şi evaluare de politici, crescând astfel reprezentarea diverselor perspective de la nivel local, naţional şi european, valorificând experienţele locale, generând un tip nou de responsabilitate pentru factorii de răspundere, pornind de la angajamente comun asumate (Council of EU – 2000 – The ongoing experience of the OMC. Presidency Note No. 9088–00, June 13). MDC are un caracter inovativ şi descentralizat, deşi Comisia păstrează un rol important de coordonare a procesului. Comparativ cu alte mecanisme de tip „soft law” practicate la nivelul Uniunii Europene, MDC are o serie de caracteristici care o fac deosebit de importantă în eforturile de creştere a calităţii guvernării la nivel EU, dar şi la nivel naţional, şi care o fac mai „consistentă” şi mai eficace decât alte forme „soft” de coordonare de politici. În primul rând, MDC porneşte de la premisa unei strânse colaborări interguvernamentale, iar rolul crescut al Consiliului European (alături de Comisie) 170 MIHAELA LAMBRU 10 în diverse faze ale procesului de coordonare de politici reprezintă o garanţie în plus legată de succesul acestei colaborări. Se realizează o monitorizare politică a angajamentelor la cel mai înalt nivel, consiliul jucând un rol important, atât în faza de formulare, cît şi în cea de monitorizare. MDC are proceduri bine structurate şi un proces clar stabilit. Procesul de deliberare caracteristic MDC este ciclic şi centrat pe rezolvarea problemelor identificate şi comun agreat definite, valorificând învăţarea prin evaluare comparativă de performanţe. MDC dă posibilitatea coordonării transsectoriale de politici, atât la nivel naţional, cît şi la nivel european, pune accentul pe participarea activă a actorilor sociali, având ca scop explicit creşterea calităţii proceselor deliberative şi a proceselor de învăţare comună. În teorie cel puţin, MDC ar trebui să determine creşterea calităţii participării partenerilor sociali în procesul de decizie. Dar modalităţile şi rezultatele proceselor participative la nivel naţional nu pot să fie schimbate/ îmbunătăţite de la nivel european. Gradul în care factorii interesaţi reuşesc să influenţeze strategiile naţionale în domeniu rămâne încă limitat, participarea la procesul de elaborare a documentelor strategice fiind puternic tributar modelelor participative din fiecare ţară. În special pentru noile state membre, acest lucru înseamnă că există încă foarte mult de făcut, atât de către factorii de decizie, cît şi de către reprezentanţii societăţii civile, pentru a creşte calitatea proceselor de consultare şi participare publică. Procesul MDC rămâne limitat atât de către aceste „tradiţii” naţionale legate de participare, dar şi de tipul de economie, poziţia ţării respective cu privire la problema cooperării în UE, calitatea actorilor sociali, experienţa lor. Elementele noi de guvernare pe care le aduce MDC în zona incluziunii sociale şi participării publice a actorilor sociale în procesul de realizare a politicilor sociale indică un interes crescut din partea UE şi a statelor membre pentru crearea de suport public prin intermediul instrumentelor participative şi implicării în decizie a actorilor societăţii civile. Trebuie remarcat elementul de voluntarism inclus în metodologia MDC. Acest fapt reprezintă, în egală măsură, un mare avantaj, dar implică şi riscuri. În absenţa unor elemente de presiune legală, procesul de coordonare de politici operaţionalizat prin MDC poate fi foarte incremental, supus permanent unor riscuri politice şi de tentaţia formalismului. Altfel spus, întregul proces MDC ţine foarte mult de voinţa statelor membre de a coopera şi a-şi coordona acţiunile în domeniul politicilor de protecţie socială şi incluziune socială, de valoarea intrinsecă a schimbului de experienţă şi modele de acţiune practice, de presiunea generată de procesul de comparare evaluativă de performanţe. De asemenea, inerentă mecanismului MDC este ideea de transparenţă, care face posibilă evaluarea comparativă de performanţe şi procesul de învăţare prin comparaţie. Pentru ca procesul MDC să se desfăşoare în bune condiţii este important ca toţi actorii implicaţi, la nivel naţional şi european, să aibe acces la informaţii şi documente, în toate stadiile procesului. Pentru a evita ca procesul MDC să devină unul strict tehnocratic e necesar un efort permanent de 11 METODA DESCHISĂ DE COORDONARE (MDC) 171 creştere a calităţii comunicării publice, în aşa fel încât categorii largi de cetăţeni europeni sau ONG locale să poată urmări şi participa la proces. Trebuie spus că procesul MDC încă este foarte puternic cantonat în zona administrativ-birocratică din statele membre, procesul de elaborare a Planurilor Strategice sunt aproape exclusiv controlate de departamentele ministeriale, parlamentele naţionale au un rol limitat în proces, vizibilitatea procesului pentru actorii societăţii civile este redus. MDC ÎN DOMENIUL PROTECŢIEI SOCIALE ŞI INCLUZIUNII SOCIALE ÎN ROMÂNIA Pornind de la reperele metodologice, obiectivele şi principiile stabilite în cadrul Summit-ului Consiliului European de la Lisabona din 2000, România a elaborat primul plan naţional antisărăcie şi de promovare a incluziunii sociale, care îmbină elementele-cadru de politică europeană în domeniu cu elemente specifice contextului socioeconomic din România. În 2001 s-a înfiinţat Comisa antisărăcie şi de promovare a incluziunii sociale – CASPIS, al cărei mod de organizare şi funcţionare a fost formalizată în iulie 2002 prin HG nr. 705/3.06.2002, având ca document strategic Planul naţional antisărăcie şi de promovare a incluziunii sociale – PNAInc. Acesta, la rândul lui, a fost adoptat de către Guvernul României în iulie 2002, prin HG nr. 829/31.06.2002 (Stoica, pg. 304). CASPIS a fost responsabilă atât de elaborarea planului strategic, cât şi de punerea lui în practică. În cadrul PNAInc sunt stabilite obiective strategice, pe termen mediu şi lung, privind lupta împotriva sărăciei şi promovarea incluziunii sociale pentru perioada 2002–2004 şi în perspectivă cu proiecţie până în 2012. PNAInc a fost realizat de către CASPIS într-o logică participativă, în conformitate cu principiile MDC, realizându-se runde de consultări cu partenerii sociali, cu experţi guvernamentali şi din mediul academic, cu ONGuri activând în domeniul social, cu reprezentanţi ai organizaţiilor internaţionale, precum Comisia UE, Banca Mondială, DFID, PNUD. CASPIS a funcţionat ca structură fără personalitate juridică, aflată în subordinea Primului Ministru, având rol de coordonare de politică publică în domeniu, dar şi de creştere a capacităţii nivelului local de a elabora şi gestiona strategii locale antisărăcie şi de incluziune socială. Astfel, CASPIS avea în subordine Comisiile Judeţene Antisărăcie şi pentru Promovarea Incluziunii Sociale (CJASPIS), structuri reprezentative la nivel judeţean (41 de judeţe şi şase sectoare ale municipiului Bucureşti). La iniţiativa CASPIS, cu finanţare DFID, în 2005 au fost realizate ample exerciţii de participare publică în patru judeţe selectate din România, în cadrul unui program-pilot vizând creşterea capacităţii autorităţilor locale de a realiza strategii antisăracie locale în mod participativ, implicând toţi factorii interesaţi (primării, resprezentanţi ai structurilor deconcentrate şi ai Prefecturii, ONG locale etc.). Planurile judeţene antisărăcie elaborate în perioada 172 MIHAELA LAMBRU 12 2002–2004, varianta revizuită a acestor planuri pentru perioada 2004–2008, au vizat facilitarea adaptării direcţiilor generale stabilite în Memorandumul comun de incluziune socială, în contextul local. Tot în 2005 a fost elaborat şi aprobat Programul de implementare PNAInc pentru perioada 2006–2008. Trebuie spus faptul că realizarea structurii CASPIS a reprezentat un moment important în politica socială din România, în special în domeniul politicilor de incluziune socială şi antisărăcie. CASPIS şi strategia PNAInc s-au dovedit a fi instrumente de politică publică foarte utile şi moderne, în concordanţă cu trendurile europene în domeniu, integrând în construcţia lor principiile MDC. În 2006 are loc o reformare a sistemului construit până la acea dată, CASPIS este desfiinţată, o parte importantă din atribuţiile ei au fost transferate la Ministerul Muncii şi Protecţiei Sociale, în cadrul Direcţiei pentru Incluziune Socială. În cadrul aceluiaşi segment de reformă, la nivel local, au fost înfiinţate în cadrul Direcţiilor de Muncă structuri intitulate Compartimente de Incluziune Socială, care au preluat din sarcinile CJASPIS şi ar fi trebuit să continue munca de colectare de indicatori specifici la nivel local. Prin HG 1217/2006 – „privind constituirea mecanismului naţional pentru promovarea incluziunii sociale din România” a fost înfiinţată o Comisie Interministerială pentru Afaceri Sociale şi Sănătate, cu rol de coordonare de decizii de politică publică pentru toate instituţiile guvernamentale implicate în problematica incluziunii sociale şi programelor antisărăcie. Prin acelaşi act legislativ se desfiinţează CASPIS, rolul acestei structuri fiind transferat nou-înfiinţatei comisii. Această comisie a avut o activitate sporadică, fără consecinţe în materia creşterii performanţelor de coordonare de politici publice. Conform prevederilor HG 1217/2006, comisia ar fi trebuit să gestioneze un mecanism de monitorizare a angajamentelor asumate de România în documentele internaţionale din domeniul incluziunii sociale, mecanism organizat atât la nivel central cît şi judeţean, să actualizeze indicatorii sectoriali de incluziune socială şi să pregătească documentele necesare pentru evaluarea participativă a politicilor din domeniul incluziunii sociale şi să redacteze raportul de progres în domeniul incluziunii sociale. Pentru perioada 2006–2008, România a elaborat primul său Raport naţional de acţiune în domeniul incluziunii sociale, în calitate de nou stat membru. Pentru această perioadă, obiectivul strategic al României în domeniul incluziunii sociale a fost „Crearea unui societăţi incluzive în care să se asigure cetăţenilor resursele şi mijloacele necesare pentru o viaţă demnă”. (p. 11). Pentru realizarea acestui obiectiv strategic au fost prevăzute următoarele acţiuni prioritare: – creşterea generală a standardului de viaţă al populaţiei şi stimularea câştigurilor obţinute din muncă prin facilitarea ocupării şi promovarea politicilor incluzive; – facilitarea accesului cetăţenilor, şi în special al grupurilor dezavantajate la resurse, drepturi şi servicii; – îmbunătăţirea condiţiilor de viaţă a populaţiei rome. Urmează Raportul naţional privind protecţia socială şi incluziunea socială 2008–2010, care prezintă astfel obiectivul general în domeniu: 13 METODA DESCHISĂ DE COORDONARE (MDC) 173 „Obiectivul central al Guvernului României, în ceea ce priveşte domeniul incluziunii sociale se referă la continuarea eforturilor pentru dezvoltarea unei societăţi incluzive bazată pe acordarea de servicii de incluziune sociale integrate dezvoltate având la bază o evaluare reală a nevoilor individului, prin dezvoltarea sectorului terţiar şi prin asigurarea oportunităţilor egale pentru toţi, cu accent deosebit pe persoanele vulnerabile. Totodată, se vor căuta soluţiile pentru a creşte implicarea persoanelor, familiilor sau comunităţilor în procesul de luare a deciziilor, precum şi în procesul de implementare a măsurilor, acest fapt constituindu-se în unul dintre punctele slabe ale principalelor provocări pentru următoarea perioadă de raportare, respectiv 2008–2010. Aceasta se referă la: • prevenirea marginalizării sociale, continuarea eforturilor pentru a îmbunătăţi accesul cetăţenilor la drepturile lor sociale; • dezvoltarea de programe multidimensionale de prevenţie, astfel încât să se evite ajungerea cetăţenilor în situaţii de excluziune; • implementarea de măsuri personalizate, prin intervenţii ţintite atunci când este identificat un potenţial risc ce ar putea conduce la o deteriorare a condiţiilor de viaţă; • îmbunătăţirea accesului la resurse al familiilor aflate în situaţie de excluziune socială, fapt ce poate contribui la creşterea gradului de bunăstare a societăţii; • monitorizarea programelor dezvoltate de către autorităţile responsabile şi dezvoltarea unui sistem de raportare cu o periodicitate bine stabilită privind progresele realizate; • organizarea de campanii de sensibilizare şi informare continuă a cetăţenilor cu privire la drepturile lor. Pentru a putea face faţă tuturor acestor provocări trebuie ca autorităţile publice să-şi concentreze acţiunile spre facilitarea accesului diferitelor instituţii/ organisme/ autorităţi/ persoane fizice publice sau private la absorbţia cât mai mare şi mai ales eficientă a fondurilor structurale. Implementarea angajamentelor acestui raport se află sub auspiciile primului ciclu de accesare a fondurilor structurale de către România” (p. 20–22). În cadrul raportului sunt stabilite cele trei obiective prioritare: 1. Creşterea gradului de ocupare a persoanelor defavorizate. 2. Promovarea politicilor familiale integrate prin promovarea unui pachet de măsuri eficiente de prestaţii sociale şi servicii sociale. 3. Continuarea eforturilor pentru îmbunătăţirea condiţiilor de viaţă ale cetăţenilor de etnie romă. Pentru realizarea obiectivului 1, au fost prevăzute o serie de acţiuni „complexe şi multidisciplinare”: A. Promovarea economiei sociale „– Dezvoltarea unui cadru legislativ coerent, adecvat specificităţilor naţionale dar armonizat cu legislaţia europeană, care să asigure bazele necesare creării sectorului „economie socială” în România”; 174 MIHAELA LAMBRU 14 – realizarea de proiecte-pilot de economie socială, care ulterior pot fi reaplicate la nivel naţional, în zone identificate ca fiind cu probleme sociale; – formarea în domeniul economiei sociale atât a profesioniştilor din sistemul social cât şi a managerilor de întreprinderi sociale, dar şi a persoanelor din grupurile dezavantajate; – promovarea unei campanii naţionale de informare şi promovare a economiei sociale în România, precum şi de conştientizare a societăţilor comerciale cu privire la responsabilităţile sociale ce le revin; – dezvoltarea unui Centru naţional de resurse care va oferi consultanţă şi sprijin noilor iniţiative de economie socială” (p. 24). B. Integrarea pe piaţa muncii a persoanelor cu handicap „– Dezvoltarea de instrumente de evaluare vocaţională a persoanelor cu handicap; – susţinerea dezvoltării şi diversificării serviciilor sociale orientate spre integrarea persoanelor pe piaţa muncii; – implementarea de programe de formare profesională pentru profesioniştii din domeniu, astfel încât să poată organiza serviciile nou-create” (p. 25). Pentru realizarea obiectivului 2, acţiunile prevăzute sunt următoarele: „– continuarea dezvoltării programelor de servicii sociale integrate şi de calitate, ca principal mijloc de combatere a excluziunii sociale; – creşterea investiţiilor pentru asigurarea educaţiei preşcolare de calitate şi accesibile; – facilitarea accesului la o locuinţă decentă, inclusiv la locuinţe sociale; – acordarea de subvenţii pentru familii tinere cu venituri mici; – susţinerea familiilor cu persoane dependente (persoane vârstnice, persoane cu handicap): ajutor la domiciliu, servicii de zi, încurajarea participării persoanelor dependente la activităţi intelectuale, culturale şi sociale, programe de consiliere şi susţinere a familiei pentru a acorda îngrijire; – crearea de rezidenţe comunitare şi de centre de îngrijire; – activităţile extraşcolare organizate în şcoli, în afara timpului de studiu, în perioada programului de lucru al părinţilor (culturale, sportive etc.); – susţinerea familiilor cu copii printr-un pachet de prestaţii sociale adecvat; – dezvoltarea de programe de sănătate care să faciliteze protecţia maternală şi infantilă ce se adresează familiilor, femeilor gravide şi copiilor în vârstă de sub 6 ani, în cadrul cărora se permit intervenţii pluridisciplinare (medic, puericultor, psiholog, asistent social etc.)” (p. 26–27). Obiectivul 3 are prevăzute următoarele măsuri: „Având la bază rezultatele cercetărilor realizate, precum şi a rezultatelor implementării strategiei naţionale privind îmbunătăţirea situaţiei populaţiei de etnie romă, priorităţile Guvernului României se axează pe o serie de măsuri care să conducă la incluziunea socială a acestei categorii: – favorizarea accesului la serviciile de sănătate primară, prin creşterea numărului de persoane de etnie romă înscrise pe listele medicilor de familie; 15 METODA DESCHISĂ DE COORDONARE (MDC) 175 – continuarea programelor de formare şi pregătire a mediatorilor sanitari şi mediatorilor şcolari; – îmbunătăţirea participării şcolare a persoanelor de etnie romă, reducerea analfabetismului şi a abandonului şcolar; – dezvoltarea programelor naţionale destinate încadrării în economia formală prin dezvoltarea de locuri de muncă plătite şi creşterea abilităţilor profesionale; – promovarea politicilor antidiscriminatorii, prin realizarea de campanii naţionale de conştientizare” (p. 29). La sfârşitul anului 2009 a avut loc un proces de consultare publică organizat de către Ministerul Muncii, Familiei şi Protecţiei Sociale având ca scop evaluarea participativă a măsurilor de politică publică din domeniul incluziunii sociale incluse în Strategia naţională privind protecţia socială şi incluziunea socială 2008– 2010 şi diseminarea de informaţie în legătură cu mecanismul MDC. Această acţiune consultativă a fost organizată în cadrul unui program Phare privind „Asistenţa tehnică pentru promovarea campaniei naţionale de conştientizare în domeniul incluziunii sociale”, gestionat de către minister. Procesul consultativ şi de informare a demarat în iunie 2009, printr-o conferinţă naţională pentru promovarea incluziunii sociale, ale cărei concluzii au fost integrate în Planul naţional de acţiune 2010–2012. Au urmat patru conferinţe organizate la nivel local. Din rapoartele celor patru conferinţe organizate la nivel local reies câteva probleme structurale ale politicii de incluziune socială, semnalate de către actorii locali. Au fost semnalate probleme legate de capacitatea de analiză a impactului în domeniul incluziunii sociale, aceste probleme pornind chiar de la lipsa de consistenţă tehnică a documentelor de politică publică în domeniu. Este greu, dacă nu imposibil, să se determine impactul acestor politici, în condiţiile în care în documentele strategice există doar obiective general formulate, neconcretizate în rezultate de atins şi fără stabilirea unor niveluri de schimbare concrete, cu indicatori de rezultat (sau impact) adecvaţi. O a doua categorie de probleme se referă la nevoia de informaţie structurată („hărţi”) privind cererea şi oferta de servicii şi prestaţii sociale, privind nevoile identificate de serviciile sociale. După desfiinţarea CASPIS, noul mecanism de politică publică nu a mai reuşit să susţină şi să dezvolte sistemul de monitorizare la nivel naţional. Astfel, colectarea sistematică a datelor care să alimenteze sistemul de decizie din domeniu a fost realizată deficitar, lucru semnalat de către toţi actorii de la nivel local. Strategiile locale în domeniu sunt realizate fără a avea la bază o analiză a nevoilor, fără o cunoaştere a pieţii de servicii sociale şi lipsite de o analiză a contextului european şi naţional în care operează actorii locali. A treia categorie de probleme semnalate sunt legate de nevoia de a pune un mai mare accent pe politicile de ocupare, de a încadra mai bine măsurile de ocupare în cadrul politicilor locale şi naţionale privind incluziunea socială. Mecanismul MDC, ca nou mod de guvernare şi mecanism de politică publică flexibil, îşi propune să aducă un plus de coerenţă şi eficacitate în politica publică europeană, în special în domeniul politicilor sociale, dificil de coordonat prin 176 MIHAELA LAMBRU 16 mecanisme clasice de tip „hard law”. Mecanismul de politică publică instituit de MDC are o structură duală. Pentru a fi eficace el presupune, pe de-o parte, existenţa unor proceduri clare de monitorizare, implementare şi evaluare a politicilor în domeniu, care să permită producerea şi schimbul de experienţă şi practici în zona politicilor vizând incluziunea socială la nivel european. Pe de altă parte, mecanismul MDC trebuie să fie deschis participării, să dispună de aranjamente stabilite la nivel naţional de către factorii de decizie responsabili pentru a încuraja şi susţine participarea factorilor interesaţi. Altfel spus, buna aplicare a MDC presupune existenţa unui proces de consultare publică structurat şi asumat ca atare de către autorităţile publice. MDC poate avea o influenţă asupra politicilor naţionale din domeniul incluziunii sociale, în sensul acordării lor la contextul de idei şi politici europene, prin mecanisme de diseminare de idei şi învăţare. Dar acest lucru se poate realiza doar dacă există disponibilitatea internă de a se deschide către acest proces. Nu trebuie uitat faptul că obiectivul dominant al MDC îl reprezintă creşterea eficacităţii coordonării de politici în arii sectoriale sensibile, în care nu există instrumente normative puternice, de tipul reglementărilor europene, vizând ca rezultat reducerea sărăciei la nivelul UE. Acest obiectiv nu se poate realiza dacă nu dăm atenţie considerabilă aspectelor participative şi de largă consultare publică pe teme importante, precum politicile sociale şi incluziunea socială. MDC are potenţialul de a realiza acest obiectiv de coordonare eficientă, de a fi un instrument util în aplicare principiului subsidiarităţii, a aplicării principiilor bunei guvernări, de a creşte coerenţa colaborării inter- şi intrasectoriale, dar numai dacă nu considerăm procesul MDSC ca pe o „temă pentru acasă” dată de Bruxel. BIBLIOGRAFIE 1. Kohl, J., Valhlpahl, T., The Open Method of Coordination as an Instrument for Implementing the Principle of Subsidiarity?, articol prezentat la Conferinţa anuală a Institutului european pentru Securitate Socială (EISS), Roma, septembrie 2004. 2. Mărginean, I., Coordonarea deschisă a politicilor sociale în UE. Puncte de reper pentru România, în „Calitatea Vieţii”, nr. 2, 2003. 3. Overdevest, C., The Open Method of Coordination, New Governance, and Learning: Towards a Research Agenda, New Governance Project Working Paper, University of Wisconsin- Madison, iulie 2002, disponibil on-line la http://www.wisc.edu/wage/papers/OMCtr2.pdf). 4. Pochet, P., Méthode ouverte de coordination et modèle social européen, Working Paper, No. 03/01, Institute for European Studies, University of Montreal-McGill, 2001. 5. Pochet, P., Employment: The Last Year Before Change, în Pochet, P., Degryse, C. (eds.), Social Developments of the European Union 2001, European Trade Union Institute and Observatoire Social Européen, Brussels, 2002, pp. 57–83. 6. Sakellaropoulos, T., The Open Method of Coordination: A Sound Instrument for the Modernization of the European Social Model, în Sakellaropoulos, T., Berghman, J., (eds.), Connecting Welfare Diversity within the European Social Model, Antwerpen, Interesentia, 2004, pp. 55–92. 7. Swinnen, H., The NAPInclusion, Social Inclusion Forum, Synthesis report, Ireland, Verwez- Jonker Institute, 2007, disponibil online la www.peer-review-social-inclusion.net. 8. Stoica, L., termen „Incluziune Socială”, în Zamfir, C., Stănescu, S., (coord.), Enciclopedia dezvoltării sociale, Iaşi, Editura Polirom, 2007, pp. 300–302. 17 METODA DESCHISĂ DE COORDONARE (MDC) 177 9. Zeitlin, J., Social Europe and Experimentalist Governance: Towards a New Constitutional compromise?, European Governance Papers EUROGOV No. C-05-04, disponibil on-line la http://www.connex-network.org/eurogov/, 2005. 10. *** CEC (1999), Communication from the Commission „A concerted strategy for modernising social protection”, COM (99) 347 final of 14 July 1999 http://europa.eu.int/comm/employment_social/soc- prot/social/com99-347/com99-347_en.pdf). 11. *** CEC (2000), Communication from the Commission „The Future Evolution of Social Protection from a Long-term Point of View: Safe and Sustainable Pensions”, COM (2000) 622 final of 11 October 2000 (http://europa.eu.int/eur-lex/en/com/cnc/2000/com2000_0622en01.pdf). 12. *** CEC (2001a), Communication from the Commission „Strengthening the local dimension of the European Employment Strategy”, COM (2001) 629 final of 6 November 2001 (http://europa.eu.int/eur-lex/en/com/cnc/2001/com2001_0629en01.pdf). 13. *** CEC (2001b), Communication from the Commission „The Future of Health Care for the Elderly: Guaranteeing Accessibility, Quality and Financial Viability”, COM (2001) 723 of 5 December 2001 (http://europa.eu.int/eur-lex/fr/com/cnc/2001/com2001_0723fr01.pdf).. 14. *** CEC (2001c), Communication de la Commission „Supporting national strategies for safe and sustainable pensions through an integrated approach”, COM (2001) 362 of 3 July 2001 (http://europa.eu.int/eur-lex/en/com/cnc/2001/com2001_0362en01.pdf). 15. *** CEC (2002a), Communication from the Commission on Streamlining the Annual Economic and Employment Policy Co-ordination Cycles, COM (2002) 487 of 3 September 2002 (http://europa.eu.int/eur-lex/en/com/rpt/2002/com2002_0487en01.pdf). 16. *** CEC (2002b), Communication from the Commission „The European social dialogue, a force for innovation and change” and Proposal for a Council Decision establishing a Tripartite Social Summit for Growth and Employment, COM (2002) 341 final of 26 June 2002 (http://europa.eu. int/eurlex/en/com/pdf/2002/com2002_0341en01.pdf). 17. *** Presidency Conclusions, European Council (2000a), Lisbon European Council 23 and 24 March 2000. 18. *** Presidency Conclusions, European Council (2000b), Nice European Council 7, 8 and 9 December 2000. 19. *** Presidency Conclusions, European Council (2001a), Stockholm European Council 23 and 24 March 2001. 20. *** Presidency Conclusions, European Council (2001b), Goeteborg European Council 15 and 16 June 2001. 21. *** Presidency Conclusions, European Council (2001c), Laeken European Council 14 and 15 December 2001. 22. *** Commission of the European Communities (2000), Proposal for a decision of the European Parliament and of the Council establishing a programme of Community action to encourage cooperation between Member States to combat social exclusion. COM/2000/0368 final. Brussels. 23. *** Commission of the European Communities (2001a), Communication from the Commission to the Council, the European Parliament and the Economic and Social Committee – Supporting national strategies for safe and sustainable pensions through an integrated approach. COM/2001/0362 final, Brussels. 24. *** Commission of the European Communities (2001b), Communication from the Commission to the Council, the European Parliament, the Economic and Social Committee and the Committee of the Regions, The future of health care and care for the elderly: guaranteeing accessibility, quality and financial viability, COM/2001/0723 final, Brussels. 25. *** Commission of the European Communities (2001c), European Governance: A White Paper, COM/2001/428, Brussels. 26. *** Commission of the European Communities (2008), Communication from the Commission to the European Parliament, The Council, the European Economic and Social Commitee and the Committee of the Regions, A renewed commitment to social Europe: reinforcing the Open Method of Coordination for Social Protection and Social Inclusion, COM/2008/418 final. 178 MIHAELA LAMBRU 18 27. *** Council of the European Union (2000b), Objectives in the fight against poverty and Social Exclusion, SOC 470, Brussels, 30 November 2000. 28. *** Council of the European Union (2001b), Joint Report on Social Inclusion, SOC 538, Brussels. 29. *** Council of the European Union (2001b), Joint Report on Social Inclusion, SOC 538, Brussels. 30. *** Council of the European Union (2002a), Council Decision of 18 February 2002 on guidelines for Member States’ employment policies for the year 2002, în „Official Journal”, L 060, 01/03/2002, pp. 0060 – 0069. 31. *** Council of the European Union (2002b), Initial Report on health care and care for the elderly, SOC 82, Brussels, 25 February 2002. 32. *** Council of the European Union (2002c), Fight against poverty and social exclusion: common objectives for the second round of National Action Plans, SOC 508, Brussels, 25 November 2002. 33. *** Council of the European Union (2003), Council Decision of 22 July 2003 on guidelines for Member States' employment policies for the year 2003, în „Official Journal”, L 197, 05/08/2003, pp. 0013 – 0021. 34. *** Joint Report by the Commission and the Council on social inclusion, Council of the European Union (2004), SOC 115, Brussels, 5 March 2004. 35. *** Strengthening the social dimension of the Lisbon Strategy, European Anti Poverty Network, Proposals from The European Anti Poverty Network (EAPN), July 2007. 36. *** Guidance note for preparing national strategy reports on social protection and social inclusion 2008–2010 (aici se găsesc toate rapoartele Statelor Membre, inclusiv România): http://ec.europa.eu/employment_social/spsi/strategy_reports_en.htm. he Open Method of Coordination (OMC) is now considered a new method of governance, promising more effectiveness and T coherence in European policy-making. The present article intends to present the main characteristics of OMC policy instrument, its evolution during the last decade and the implications for new Member States as Romania. The OMC as policy instrument has a dual structure: to one side is a policy instrument generating common knowledge production and, to the other side is a policy process aiming to support participation, to encourage the public authorities to open the policy process to various stakeholders in social policy area. This article examines the conditions in which the OMC is implemented in Romania, as a new EU Member State, and the conditions which can make Romania to take advantage of the OMC policy framework. Keywords: governance, social/policy, social inclusion, participation. 